Byna 1 000 ongeïdentifiseerde liggame by Gautengs-lykshuiseDie lykshuis by die Charlotte Maxeke-hospitaal in Johannesburg. (Foto: GCIS) Die Gautengse departement van gesondheid doen ŉ beroep op families en naasbestaandes van vermiste persone om met die forensiese patologiediens (FPS) kontak te maak om te bepaal of hul geliefdes moontlik ŉ ongeïdentifiseerde liggaam is. Daar is tans 938 liggame in 11 FPS-lykshuise wat nie uitgeken is nie. Dit sluit in Bronkhorstspruit (8), Ga-Rankuwa (69), Pretoria (263), Germiston (127), Heidelberg (9), Sebokeng (94), Springs (49), Carletonville (45), Diepkloof (49), Johannesburg (187) en Roodepoort (38). Nomantu Nkomo-Ralehoko, provinsiale LUR vir gesondheid, sê dit is kommerwekkend dat die getal ongeïdentifiseerde liggame daagliks toeneem. “Daar is families wat op soek is na hul geliefdes en nie weet waar hulle is nie. Ons moedig hulle aan om die FPS-lykshuise te besoek om te bepaal of hul geliefdes moontlik van diegene is wat nog nie uitgeken is nie.” ŉ Familielid of naasbestaande wat ŉ geliefde wil uitken, moet hul eie oorspronklike identiteitsdokument hê, en die identiteitsdokument van die vermiste persoon of geboortesertifikaat indien die oorledene ŉ kind is. As die oorledene ŉ uitlander is, word ŉ paspoort of asielsertifikaat benodig. Sodra ŉ liggaam nie binne sewe dae uitgeken word nie, word die vingerafdrukke van die persoon na die Suid-Afrikaanse Polisiediens se strafrekordsentrum en die departement van binnelandse sake gestuur vir moontlike uitkenning. Indien die identifikasieproses suksesvol was, sal die naasbestaandes in kennis gestel word. Indien ŉ liggaam ná 30 dae steeds nie uitgeken is nie, en vingerafdrukke ook nie enigiets opgelewer het nie, word ŉ armebegrafnis gereël vir die oorledene. Families kan die volgende FPS-lykshuise besoek: